b'\n_START_ARTICLE_\nIztok Mlakar\n_START_SECTION_\n\xc5\xbdivljenjepis\n_START_PARAGRAPH_\nPo gimnaziji v Novi Gorici, kjer je \xc5\xbee igral v dramski sekciji, se je vpisal na Akademijo za gledali\xc5\xa1\xc4\x8de, radio, film in televizijo v Ljubljani, kjer je leta 1986 diplomiral. Prvo profesionalno nagrado je prejel na Bo\xc5\xa1rtnikovem sre\xc4\x8danju - nagrado za mladega igralca za vlogo Juda v predstavi Evangelij po Judu. Od sezone 1984/1985 je redno zaposlen v SNG Nova Gorica. V mladih letih je igral v skupini Stibor. Leta 1992 je izdal svojo prvo plo\xc5\xa1\xc4\x8do \xc5\xa0torije in Baldorije, \xc4\x8dez dve leti so jim sledile \xc5\xa1e Balade in \xc5\xa1troncade. Leta 2001 je izdal Rimarije iz o\xc5\xa1tarije. Plo\xc5\xa1\xc4\x8do je zaznamovala pesem Ivo Balila, zaradi katere je veliko medijsko pozornost vzbudil Ivo Hvalica, saj je menil, da je bila pesem napisana o njemu. Mlakar je to zanikal. Leta 2008 so sledile Romance brez krjance ter leta 2017 Porkaeva!. Vse plo\xc5\xa1\xc4\x8de so bile prodajne uspe\xc5\xa1nice, pesmi pa med ljudmi izjemno priljubljene. _NEWLINE_Leta 2007 sta SNG Nova Gorica in Gledali\xc5\xa1\xc4\x8de Koper uprizorila prvo Mlakarjevo avtorsko predstavo Duohtar pod mus!, z 200. ponovitvami po vsej Slovenija je postala druga gledali\xc5\xa1ka predstava, ki je prestopila mejo 200. uprizoritev. Leta 2011 sta gledali\xc5\xa1\xc4\x8di na oder postavili njegovo novo predstavo - Sljhernik - priredbo Slehernika. Predstava je do\xc5\xbeivela ve\xc4\x8d kot 180 ponovitev. Leta 2015 je lu\xc4\x8d ugledal \xc5\xa1e Pa\xc5\xa1jon, z izjemnim odzivom po vsej Sloveniji. Vse tri predstave so bile ve\xc4\x8dkrat nagrajene, tudi na Dnevih komedije v Celju, Duohtar pod mus! je v Celju dosegla celo rekordno oceno, 4,9496._NEWLINE_Leta 2018 je prejel Zlato pi\xc5\xa1\xc4\x8dal za \xc5\xbeivljenjsko delo.\n_START_SECTION_\n\xc5\xa0ansoni\n_START_PARAGRAPH_\nIztok Mlakar je splo\xc5\xa1ni slovenski javnosti znan predvsem kot avtor domiselnih in v\xc4\x8dasih hudomu\xc5\xa1nih \xc5\xa1ansonov. V njih poje o ve\xc4\x8dnih temah, kot so ljubezen, minevanje in smrt, pa tudi o \xc5\xbeivljenjskih radostih (vino, dobra doma\xc4\x8da hrana) in boju malega \xc4\x8dloveka za pravi\xc4\x8dnost. V njegovih pesmih prepoznamo mnoge elemente socialisti\xc4\x8dne dru\xc5\xbebene ureditve poznih 80. let biv\xc5\xa1e Jugoslavije, ki so predstavljeni na humoren, a pronicljiv na\xc4\x8din. Iztok ne poje v knji\xc5\xbeni sloven\xc5\xa1\xc4\x8dini. Ve\xc4\x8dina pesmi je zapeta v primorskem (natan\xc4\x8dneje, gori\xc5\xa1kem) nare\xc4\x8dju, nekatere pa tudi v cerkljanskem ("Pubi, usidma se", "Var\'se, \xc4\x8de\xc4\x8da", "O\xc4\x8dena\xc5\xa1", "Ajnglc"). Nare\xc4\x8dna besedila dajejo njegovim pesmim poseben doma\xc4\x8d \xc4\x8dar. Kljub petju v primorskem nare\xc4\x8dju se v Iztokovih pesmih zrcali splo\xc5\xa1en slovenski narodni zna\xc4\x8daj. Iztok poje o preprostem slovenskem \xc4\x8dloveku, ki kljubuje svetovnim vojnam, te\xc5\xbenjam velikih narodov in drugim nesre\xc4\x8dam. V gostilni ob vinu se mu odpre du\xc5\xa1a in na dan privrejo najgloblje misli in \xc5\xbeivljenjske resnice.\n_START_SECTION_\nJavni nastopi\n_START_PARAGRAPH_\nJavni nastopi Iztoka Mlakarja potekajo ve\xc4\x8dinoma v manj\xc5\xa1ih dru\xc5\xbebah, saj Iztok ne \xc5\xbeeli prepevati na velikih koncertih pred mno\xc5\xbeicami. Nastopi niso pogosti in zanje po navadi vlada veliko zanimanje, tako da je vstopnice zelo te\xc5\xbeko dobiti. Tak stil nastopov se lepo sklada z melosom njegovih pesmi. Ob dobri hrani in vinu se ustvari prijetno doma\xc4\x8de vzdu\xc5\xa1je, kjer se tudi ob\xc4\x8dinstvo rado vklju\xc4\x8di v preprevanje pesmi.\n_START_SECTION_\nSeverjeva nagrada\n_START_PARAGRAPH_\n2004 - Nagrada sklada Staneta Severja za Vladimirja v uprizoritvi \xc4\x8cakajo\xc4\x8d Godota, Jana Matkovi\xc4\x8da v uprizoritvi Oblika mize in Voltora v uprizoritvi Volpone'